Zo‘ravonlik avj olgani bois Janubiy Sudandan 60 ming kishi qochib ketdi

Janubiy Sudan poytaxti Jubada 7-iyuldan boshlangan zo‘ravonlik tufayli oxirgi bir oy mobaynida 60 ming kishi mamlakatni tark etdi. Bu haqda 2-avgust, seshanba kuni Jenevada o‘tkazilgan brifingda BMT qochqinlar ishi bo‘yicha Oliy komissari boshqarmasining rasmiy vakili Melissa Fleming bayonot berdi, deb xabar qilmoqda “TASS”.

Shu tariqa, 2013-yil dekabridan buyon mamlakat hududini tark etgan qochqinlarning umumiy miqdori 900 ming kishini tashkil qildi.
Janubiy Sudandan Ugandaga ketayotgan qochqinlar oqimi oxirgi o‘n kunda ikki barobarga o‘sdi. So‘nggi uch haftada Ugandaga 52 ming, Sudanga 7 ming, Keniyaga ming nafar qochqin keldi.
Jubadagi tartibsizliklar mamlakat prezidenti Salva Kiir tarafdorlari va Riyek Masharni qo‘llab-quvvatlovchi sobiq isyonchilar o‘rtasida kelib chiqqan edi.